ХьэрычэтыщIэхэм пщIэ къалэжь
ФокIадэм и 9-м Налшык къалэ администрацэм щагъэлъэпIащ республикэм и зыужьыныгъэм зи гуащIэ хэзылъхьа хьэрычэтыщIэхэр. ЗэIущIэ гуапэм хэтащ КъБР-м и Iэтащхьэ КIуэкIуэ Юрий, Правительствэм и унафэщI Мусуков Алий, республикэм и Iэтащхьэм и Администрацэм и унафэщI Къуэдзокъуэ Мухьэмэд, Налшык къалэ администрацэм и Iэтащхьэ Алэкъей Арсен сымэ.
КIуэкIуэ Юрий къэрал-уней зэдэлэжьэныгъэм жыджэру хэт хьэрычэтыщIэ-хэм фIыщIэ яхуищIащ икIи апхуэдэ Iуэху бгъэдыхьэ-кIэм лъэныкъуэ псоми яфI зэрыхэлъыр къыхигъэщащ.
— ХьэрычэтыщIэхэмрэ къэралымрэ я зэдэлэжьэныгъэ пэжым и щапхъэхэм ящыщщ КъБР-м и къэралыгъуэр илъэс 95-рэ щрикъум ирихьэлIэу Iэтауэ къызэдгъэпэща дауэдапщэхэр. Сыщогугъ дяпэкIи апхуэдэ Iуэхухэр нэхъыбэу зэфIэтхыну. Властымрэ хьэрычэтыщIэхэмрэ Iуэху зэIумыбз яку дэлъын хуейкъым. Ди къэралым и Президент Путин Владимир къытхуигъэувар апхуэдэ къалэнщ. Ар иджырей экономикэм и хабзэщ. Дэ дызэгъусэу, дызэгурыIуэу республикэр ипэкIэ зэрыдгъэкIуэтэным дытелэжьапхъэщ. Дызэ-гъусэмэ, сытри тхузэфIэ-
кIынущ, — къыхигъэщащ КIуэкIуэ Юрий.
ХьэрычэтыщIэхэр я дэIэпыкъуэгъуу зэрагъэпэщыжа Къэбэрдей уэрамым цIыхухэр зэрыщыгуфIыкIам гу лъитащ КIуэкIуэм.
— Хьэрычэт курытыр хэмыту иджырей экономикэр уи нэгу къыпхущIэгъэхьэркъым. Дэ зэрытхузэфIэкIкIэ дывдэIэпыкъунущ, зыфщIэдгъэкъуэну къыщыдэмыхъулIэм дежи зэран дызэрыфхуэмыхъуным яужь дитынщ. Быдэу си фIэщ мэхъу зэгъусэу республикэм зэрызедгъэужьыфынур. Лъэпощхьэпоуэ фызыIущIэхэр фымыбзыщI, зэIухауэ дызэвгъэпсалъэ. Дэтхэнэми фIыщIэ фхуэфащэщ икIи фи Iуэхухэр ефIакIуэу, IэнатIэм зевгъэужьу иджыри куэдрэ фылэжьэну си гуапэщ, — жиIащ республикэм и Iэтащхьэм.
ЗыIэрагъэхьа ехъулIэныгъэхэм, хьэлэлу зэрылажьэм пэкIуэу хьэрычэтыщIэхэм КъБР-м, республикэм и Iэтащхьэм, Правительствэм, Налшык къалэ администрацэм я фIыщIэ, щIыхь тхылъхэр иратащ. Къэбэрдей-Балъкъэрым и Къэралыгъуэм и махуэм зыхуэгъэхьэзырыным жыджэру хэта лэжьакIуэ нэхъыфIхэм фэеплъ саугъэтхэр хуагъэфэщащ.
Щомахуэ Залинэ.
